**Ministra kabineta noteikumu projekta**

**„Būvju klasifikācija”**

**sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Ministru kabineta noteikumu projekts “Būvju klasifikācija” (turpmāk – projekts) izdodams uz Statistikas likuma 21.panta 1.punktā Ministru kabinetam dotā vispārējā deleģējuma noteikt nacionālās statistiskās klasifikācijas.  Šobrīd spēkā esošie Ministru kabineta 2009.gada 22.decembra noteikumi Nr.1620 „Noteikumi par būvju klasifikāciju” (turpmāk – Būvju klasifikācijas noteikumi) izdoti saskaņā ar Valsts statistikas likuma 7.1pantu. Valsts statistikas likums spēku zaudēja 2016.gada 1.janvārī, kad spēkā stājās jaunais Statistikas likums. Jaunā Statistikas likuma pārejas noteikumu 2.punkta 12.apakšpunkts nosaka, ka Ministru kabinets līdz 2017.gada 31.maijam pārizdod Būvju klasifikācijas noteikumus. Līdz attiecīgo Ministru kabineta noteikumu spēkā stāšanās dienai, bet ne ilgāk kā līdz 2017.gada 31.maijam, ir piemērojami Būvju klasifikācijas noteikumi. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Būvju klasifikācija ir izstrādāta, pamatojoties uz būvju klasifikāciju “CC” (Classification of types of constructions) (turpmāk – CC būvju klasifikācija), ko 1997.gadā izstrādājis Eiropas Savienības Statistikas birojs (EUROSTAT).  CC būvju klasifikācija nav izdota kā Eiropas Savienības normatīvais akts, tomēr šis fakts nerada arhitektiem skaidrību, vai būvprojektā būves galvenais lietošanas veids norādāms, piemērojot CC būvju klasifikāciju vai Būvju klasifikācijas noteikumus. Nepieciešams uzsvērt, ka saistošais spēks ir Ministru kabineta noteikumiem, ar kuriem apstiprināta būvju klasifikācija, nevis CC būvju klasifikācijai.  CC būvju klasifikācijā ir noteikta būvju klasifikācija ar detalizācijas pakāpi līdz kodam ar 4 zīmēm, turpretī Latvijas nacionālajā klasifikācijā kadastrālās vērtēšanas vajadzībām turpina būves klasificēt detalizētāk (līdz 2020.gada 31.decembrim – līdz kodam ar 8 zīmēm un no 2021.gada 1.janvāra – līdz kodam ar 6 zīmēm).  Būvju klasifikācija sevī ietver katras klasifikācijas pozīcijas kodu, nosaukumu, kā arī attiecīgās pozīcijas skaidrojumu, bet piemērošanas kārtība nosaka principus būvju klasificēšanai un klasifikācijas piemērošanai.  Klasifikācijas objekti ir būves un telpu grupas.  Telpu grupu strukturēšanā nekas nemainās, jo telpu grupas pašlaik un arī turpmāk strukturē 4 līmeņos (līdz kodam ar 4 zīmēm), bet būves no 2021.gada 1.janvāra tiek strukturētas 5 līmeņos:   1. **sekcijas** (kods ar 1 zīmi) – visas būves iedala ēkās (kods 1) un inženierbūvēs (kods 2); 2. **nodaļas** (kods ar 2 zīmēm) – ēkas iedala dzīvojamās (kods 11) un nedzīvojamās ēkās (kods 12), bet inženierbūves – transporta (kods 21); cauruļvadu, sakaru un elektropārvades (kods 22); kompleksajās būvēs rūpnieciskās ražošanas uzņēmumos (kods 23); citās inženierbūvēs (kods 24); 3. **grupas** (kods ar 3 zīmēm) – katrā nodaļā klasificētās būves iedala grupās, piemēram,   dzīvojamās mājas iedala viena dzīvokļa mājās (kods 111), divu vai vairāku dzīvokļu mājās (kods 112) un dažādu sociālo grupu kopdzīvojamās mājās (kods 113), bet transporta būves iedala autoceļos, ielās un ceļos (kods 211), sliežu ceļos (kods 212), lidlauku skrejceļos (kods 213), tiltos, estakādēs, tuneļos un pazemes ceļos (kods 214), ostās, ūdensceļos, dambjos, un citās hidrobūvēs (kods 215);   1. **klases** (kods ar 4 zīmēm) – grupā klasificētās būves iedala klasēs, kas ir būves galvenais lietošanas veids vai telpu grupas lietošanas veids, piemēram, viena dzīvokļa māja (kods 1110), viena dzīvokļa mājas dzīvojamo telpu grupa (kods 1110), tirdzniecības ēka (kods 1230), tirdzniecības telpu grupa (1230); 2. **apakšklases** (kods ar 6 zīmēm) – ēku klasē (citas, iepriekš neklasificētas, ēkas) (kods 1274) klasificētās ēkas iedala apakšklasēs – soda izciešanas iestāžu ēkās, aizsardzības spēku, policijas un ugunsdzēsības dienestu ēkās un kazarmās (kods 127401) un citās ar dzīvojamām un nedzīvojamām ēkām funkcionāli saistītajās ēkās (palīgēkās) (kods 127402), bet inženierbūvju klasēs klasificētās inženierbūves iedala apakšklasēs, piemēram, vietējās nozīmes aukstā un karstā ūdens apgādes būves (kods 2222) iedala ūdens ieguves urbumos un grodu akās (kods 222201), ūdenstorņos (kods 222202), ūdensapgādes cauruļvados (kods 222203) un siltumapgādes cauruļvados (222204).   Būvju klasifikācijas skaidrojumi klases līmenī (kods ar 4 zīmēm) skaidro arī to, kādām telpu grupām un pie kādiem nosacījumiem telpu grupai ir nosakāms attiecīgais telpu grupas lietošanas veids, piemēram, viena dzīvokļa mājas dzīvojamo telpu grupas lietošanas veids (kods 1110) ir nosakāms, ja ēkā (savienotajā (dvīņu un rindu) mājā, kurā katrai dzīvojamo telpu grupai ir sava ieeja, vai savrupmājā, individuālajā ģimenes mājā, villā, mežsargu mājā, lauku mājā, vasarnīcā, dārza mājā u.tml.) attiecīgā telpu grupa ir vienīgā dzīvojamo telpu grupa, bet divu dzīvokļu mājas dzīvojamo telpu grupas lietošanas veids (kods 1121) ir nosakāms dzīvojamo telpu grupai, ja ēkā tās ir divas vai ēkā attiecīgā telpu grupa ir vienīgā dzīvojamā telpu grupa, bet otras (nedzīvojamās) telpu grupas lietošanas veids ir, piemēram, 1220, 1230 u.tml. un šīs nedzīvojamās telpu grupas izmantošana pēc būtības nav saistīta ar vienīgās dzīvojamās telpu grupas apkalpošanu (palīgfunkciju (kods 1274)).  Projekts izstrādāts ar trīs pielikumiem ar atšķirīgiem to piemērošanas laikiem:   * 1.pielikumā noteiktā būvju klasifikācija piemērojama no 2021.gada 1.janvāra; * 2.pielikumā noteikta būvju klasifikācija pārejas periodam, kas plānots no šī projekta pieņemšanas līdz 2020.gada 31.decembrim; * 3.pielikumā noteikta pārejas tabula no iepriekšējās klasifikācijas uz jauno, kas stāsies spēkā 2021.gada 1.janvārī.   Projekta **1.pielikuma** būtiskākā atšķirība no 2.pielikuma – būvju klasifikācija **pēc 2021.gada 1.janvāra** ir vienkāršāka, pārskatāmāka un praksē ērtāk lietojama, jo būvju klasifikācijā nav būvju tipu, kuru pamatuzdevums ir kadastrālās vērtēšanas vajadzībām būves atbilstoši to tehniskajiem rādītājiem iedalīt būvju tipos.  Būvju tipi ir būvju detalizētākais iedalījums (kods ar 8 zīmēm) Būvju klasifikācijas noteikumos un šī projekta 2.pielikumā, kas būves bieži iedala tikai pēc to tehniskajiem rādītājiem, piemēram, ārsienu materiāla vai virszemes stāvu skaita, kaut šie tehniskie rādītāji (konkrētās ēkas ārsienas materiāls un virszemes stāvu skaits) ir reģistrēti Nekustamā īpašuma valsts kadastra informācijas sistēmā. Būvju tipi klasifikācijā būs spēkā līdz 2020.gada 31.decembrim (2.pielikums).  Projekta 1.pielikumā paredzēts arī ieviest jaunas klasifikācijas apakšklases pozīcijas (kods ar 6 zīmēm) inženierbūvēm, kurām līdz šim klasifikācijā nācās pielāgot citu inženierbūvju klasifikācijas pozīcijas.  Projekta 1.pielikuma piemērošana no 2021.gada 1.janvāra saistīta ar jaunas Valsts kadastra informācijas sistēmas izveidi un ieviešanu, kas nodrošinās būvju kadastrālo vērtēšanu, neizmantojot pašlaik būvju klasifikācijā noteiktos būvju tipus, un kadastrālo vērtību bāzes izstrādes divu gadu ciklu atbilstoši Nekustamā īpašuma valsts kadastra likuma 68.pantam. Nākotnē plānots kadastrālās vērtēšanas un uzskaites vajadzībām nepieciešamos tehniskos būvju datus (piemēram, stāvu skaitu, ārsienu materiālu) un raksturojošos rādītājus (piemēram, rindu mājas, restorāns, kūts) neiekļaut būvju klasifikācijā būvju tipu veidā, bet Valsts zemes dienests būvju pazīmes un gadījumus to reģistrācijai vai dzēšanai noteiks Ministru kabineta 2012.gada 10.aprīļa noteikumu Nr.263 “Kadastra objekta reģistrācijas un kadastra datu aktualizācijas noteikumi” noteiktajā kārtībā. Minētās pazīmes nepieciešams iestrādāt jaunajā Valsts kadastra informācijas sistēmā.  Projekts ar divām atšķirīgām klasifikācijām izstrādāts, lai šobrīd apstiprinātu būvju klasifikāciju (projekta 1.pielikums), kas ar 2021.gada 1.janvāri sniegs iespēju ievērojami pilnveidot būvju kadastrālo vērtēšanu, bet līdz tam ar pārejas kārtību (projekta 2.pielikumu) novērsīs atsevišķas pretrunas, kas saistītas ar klasifikācijas piemērošanu.  Ar Ministru kabineta 2012.gada 3.oktobra rīkojumu Nr.462 apstiprinātā Kadastrālās vērtēšanas sistēmas pilnveidošanas un kadastra datu aktualitātes nodrošināšanas koncepcija paredz, ka kadastrālās vērtēšanas vajadzībām ir jāizstrādā būvju datu iesniegšanas kārtība no datu deklarācijām, kā arī jāpilnveido būvju kadastrālās vērtēšanas algoritms. No deklarācijām uzkrājamos datus un pilnveidotos kadastrālās vērtēšanas modeļus plānots iekļaut jaunajā Valsts kadastra informācijas sistēmā. Ņemot vērā līdzšinējo pieredzi ar normatīvo aktu projektu izstrādi un ilgo saskaņošanas procesu un, lai samazinātu normatīvo aktu grozīšanas biežumu, nepieciešams būvju klasifikāciju, kas stātos spēkā 2021.gada 1.janvārī, pieņemt jau šobrīd – līdz 2017.gada 31.maijam, tādējādi jau savlaicīgi izdiskutējot un vienojoties ar valsts institūcijām un nevalstiskajām organizācijām par būvju klasifikāciju.  Bez tam, ikviena klasifikācija ir jāuzlabo, ja:   * objektu nav iespējams klasificēt; * klasificējamais objekts nonāk savstarpējā pretrunā, jo to var klasificēt gan vienā, gan otrā pozīcijā; * objekts neatbilst aprakstā minētajam.   Lai gan projekta izstrādes pamatuzdevums ir saistīts ar jaunu Ministru kabineta noteikumu par būvju klasifikāciju izdošanu sakarā ar deleģējuma maiņu, vienlaicīgi projektam ir izvirzīts mērķis novērst klasifikācijā savstarpējās pretrunas un pilnveidot objektu tipizāciju, lai pēc būtības vienu un to pašu objektu vairs neklasificētu ar vairākiem kodiem un objektu apraksts būtu nepārprotams un pilnīgs atbilstoši pastāvošajai dzīves situācijai.  Projekta **2.pielikums**, kaspiemērojams līdz 2020.gada 31.decembrim, atšķirībā no Būvju klasifikācijas noteikumiem, paredz:  1) **precizēt nosacījumus**, kādos telpu grupas lietošanas veids ietekmē ēkas galveno lietošanas veidu;  2) **novērst pretrunas** dzīvojamo ēku un nedzīvojamo ēku definēšanā – ir dzēsti skaidrojumi, kas pēc būtības bija pretrunā nosacījumiem, ar kādiem telpu grupas lietošanas veids ietekmē ēkas galveno lietošanas veidu;  3) **precizēt skaidrojumus par šādu objektu klasifikāciju**: klosteri, viesu mājas, pašapkalpošanās automazgātavas, sabiedriskā transporta nojumes, veļas mazgātavas, ķīmiskās tīrītavas, aptiekas, autoservisi, koģenerācijas stacijas, dienas centri, atskurbtuves, morgi, boulinga ēkas, šautuves, svaru ēkas, kūtsmēslu krātuves (ar jumtu vai pārsegumu), apsardzes un caurlaižu ēkas, sporta laukumi basketbolam, golfa laukumi, šaušanas sporta laukumi, bobsleja un kamaniņu trases, gaisa vagoniņu trases, kabeļu ūdenssporta (veikborda) trases. Būvju klasifikācija šos objektus nenosauca, tādēļ šo objektu klasificēšana bija neskaidra, bet projekta 1.pielikums šos objektus nosauc, ieviešot skaidrību par to kā viņus klasificēt;  4) kazino un tamlīdzīgas **azartspēļu zāļu ēkas** un telpu grupas **klasificēt tikai vienā pozīcijā** – 1230;  5) viena dzīvokļa mājas dvīņu un rindu māju skaidrojumā **atteikties no pazīmes, ka katram dzīvoklim ir savs jumts**, jo praksē būvniecībā minētā pazīme netiek ievērota un konstruktīvi ir sastopami dažādi jumtu veidu risinājumi; 6) vairumtirdzniecības un mazumtirdzniecības ēku klases skaidrojumā atbilstoši situācijai praksē **atteikties no apzīmējuma “universālveikali”**, tā vietā iekļaujot atbilstošus terminus – “tirdzniecības centrs”, “iepirkšanās centrs”, “iepirkšanās parks”, kā arī **atteikties no apzīmējuma “atsevišķi veikali”**, jo veikali kā telpu grupas daudzfunkcionālajās ēkās atbilst situācijai praksē;  7) **pirtis klasificēt atbilstoši to ekonomiskai izmantošanai**, tas ir pie viesnīcu un sabiedriskās ēdināšanas ēkām pirtis atpūtai, kurās ir nakšņošanas vietas (ir ierīkota viena vai vairākas gultasvietas), bet kurās nesniedz mazgāšanās u.c. skaistumkopšanas pakalpojumus (kods 1230), kā arī nav individuālās pirtis (kods 1274). Savukārt pirtis, kurās sniedz mazgāšanās u.c. skaistumkopšanas pakalpojumus, klasificēt pie vairumtirdzniecības un mazumtirdzniecības ēkām (kods 1230), bet individuālās pirtis personīgās higiēnas vajadzībām pie citām, iepriekš neklasificētām, ēkām (kods 1274);  8) **nojumes klasificēt atbilstoši tās ekonomiskajai izmantošanai** – gandrīz visos nedzīvojamās ēkas un telpu grupas klases skaidrojumos paskaidrots, ka zem šīs klases ietilpst arī tādas ēkas, kas ir ar nojumes konstruktīvo risinājumu. Šie skaidrojumi izslēdz pašlaik iespējamo interpretāciju – nojumes konstruktīvais risinājums ir kritērijs, lai visos gadījumos ēku (nojumi) klasificētu kā palīgēku (kods 1274). Šādu interpretāciju rada fakts, ka pašlaik Būvju klasifikācijas noteikumos tikai pie palīgēkām (kods 1274) ir minēts vārds “nojume”. Projekta 2.pielikumā paredzētie skaidrojuma papildinājumi skaidrāk nosaka ēkas (nojumes) klasificēšanu atbilstoši tās ekonomiskajai izmantošanai, piemēram, gateris ar nojumes konstruktīvo risinājumu ir ražošanas ēka (kods 1251), muzeja eksponāta vai mākslas galerijas nojume ir muzeju ēka (kods 1262), bērnudārza nojume ir izglītības iestāžu ēka (kods 1263), nojume dzīvnieku aprūpei vai ārstēšanai ir ārstniecības vai veselības aprūpes iestādes ēka (kods 1264), nojume lūgšanām ir kulta ēka (kods 1272) u.tml.;  9) **precizēt skaidrojumu koplietošanas telpu grupai**. Šobrīd skaidrojums ir pārprotams un atsevišķās situācijās ierobežo koplietošanas telpu grupas noteikšanu tur, kur tā pēc būtības ir jānosaka. Projekta 2.pielikums skaidrāk noregulēs, ka telpas, kuras tiek izmantotas kopīgi, piemēram, kāpņu telpas, gaiteņi, galerijas, vestibili, vējtveri, lifti, šahtas u.c. telpas, apvieno koplietošanas telpu grupā. Parasti koplietošanas telpu grupa nodrošina pārvietošanos starp citu (vienādu vai dažādu) lietošanas veidu telpu grupām, kā arī izeju no ēkas, taču ir iespējami arī citi koplietošanas telpas novietojumi. Koplietošanas telpu grupa var būt tikai tādā ēkā, kurā ir vēl vismaz divas vai vairākas telpu grupas ar citu lietošanas veidu. Tas nozīmē, ka koplietošanas telpu grupa nevar būt vienīgā telpu grupa ēkā, kā arī, tā nevar būt ēkā ar divām telpu grupām – koplietošanas telpu grupu un citu telpu grupu.  Projektā ietvertas **galvenā lietošanas veida un telpu grupas lietošanas veida definīcijas**. Definīciju trūkums esošajā regulējumā ir radījis pašvaldības būvvalžu dažādu interpretāciju (piemēram, dažāda garuma koda izmantošana) lietošanas veidu piešķiršanā būvēm un telpu grupām. Projekts skaidri nodefinēs, kas ir galvenais lietošanas veids un kas ir telpu grupas lietošanas veids, kā arī skaidri noteiks, ka galvenais lietošanas veids vai telpu lietošanas veids jāizsaka kā kods ar 4 zīmēm.  Projekta **1.pielikums**, kas būs piemērojams no 2021.gada 1.janvāra, atšķirībā no Būvju klasifikācijas noteikumiem, papildus 2.pielikumā paredzētajām izmaiņām paredz:   1. **izveidot jaunas apakšklases inženierbūvju precīzākai uzskaitei** un kadastrālai vērtēšanai – “Novērošanas un skata torņi un platformas” (kods 242007), kā arī “Laukumi” (kods 242008) dažādu materiālu vai produkcijas, tai skaitā cieto pakaišu, kūtsmēslu, novietnei un atkritumu šķirošanai; 2. **degvielas uzpildes stacijas nojumes klasificēt nevis kā palīgēkas** (kods 12740204), **bet kā tirdzniecības ēkas** (kods 1230) atbilstoši tās ekonomiskajai izmantošanai; 3. **dienesta viesnīcas** (kods 12110102) **klasificēt nevis kā viesnīcu ēkas** (kods 1211), **bet** **kā dažādu sociālo grupu kopdzīvojamās māja**s (kods 1130) atbilstoši tās ekonomiskajai izmantošanai.   Projekta **3.pielikums** paredz būvju tipa (kods ar 8 zīmēm) pāreju uz apakšklasi (kods ar 6 zīmēm). Šī pāreja nozīmē to, ka Valsts kadastra informācijas sistēmā būves tipa kods zaudēs pēdējās divas zīmes, izņemot iepriekš minētās dienesta viesnīcas, kuras tips ar kodu 12110102 mainās uz apakšklasi ar kodu 113001, nevis 121101, un ēkām, kas Nekustamā īpašuma valsts kadastra informācijas sistēmā reģistrētas ar nosaukumu, kas norāda uz degvielas uzpildes staciju, ēkas tipu ar kodu 12740204 maina uz apakšklasi ar kodu 12300, ēkā esošās telpu grupas ar lietošanas veida kodu 1274 maina uz kodu 1230 un ēkas galveno lietošanas veidu ar kodu 1274 maina uz kodu 1230. Citām ēkām ar tipa kodu 12740204 tipu maina uz apakšklasi ar kodu 127402. | |
| 3. | Projekta izstrādē iesaistītās institūcijas | Valsts zemes dienests projekta sākotnējo redakciju 2014.gada 4.augustā nosūtīja Latvijas Pašvaldību savienībai, Centrālajai statistikas pārvaldei, Ekonomikas ministrijai, Aizsardzības ministrijai, Ārlietu ministrijai, Finanšu ministrijai, Iekšlietu ministrijai, Izglītības un zinātnes ministrijai, Kultūras ministrijai, Labklājības ministrijai, Satiksmes ministrijai, Tieslietu ministrijai, Vides aizsardzības un reģionālās attīstības ministrijai, Veselības ministrijai, Zemkopības ministrijai, kā arī visām pašvaldībām un aicināja sniegt viedokli par projektu.  Saņemti 23 viedokļi no šādām institūcijām:   1. Tieslietu ministrijas; 2. Ekonomikas ministrijas; 3. Aizsardzības ministrijas; 4. Ārlietu ministrijas; 5. Satiksmes ministrijas; 6. Vides aizsardzības un reģionālās attīstības ministrijas; 7. Izglītības un zinātnes ministrijas; 8. Kultūras ministrijas; 9. Zemkopības ministrijas; 10. valsts akciju sabiedrības “Valsts nekustamie īpašumi”; 11. Centrālās statistikas pārvaldes; 12. Latvijas Pašvaldību savienības; 13. Rīgas domes Pašvaldības ieņēmumu pārvaldes; 14. Jēkabpils pašvaldības; 15. Jelgavas pašvaldības; 16. Liepājas pašvaldības; 17. Carnikavas pašvaldības; 18. Talsu pašvaldības; 19. Līvānu pašvaldības; 20. Dobeles pašvaldības; 21. Ventspils pašvaldības; 22. Bauskas pašvaldības;   23. Kuldīgas pašvaldības.  Neviens no 23 viedokļiem, kas tika saņemti kā atbildes uz Valsts zemes dienesta 2014.gada 4.augusta vēstuli, pēc būtības projektu kopumā nenoraidīja. Institūcijas projekta sākotnējo redakciju atbalstīja un sniedza atsevišķus ieteikumus, kas lielākoties tika ņemti vērā. | |
| 4. | Cita informācija | Ministru kabineta 2015.gada 20.novembra rīkojuma Nr.734 “Par Koncepciju par Nekustamā īpašuma valsts kadastra un Valsts vienotās datorizētās zemesgrāmatas vienotas informācijas sistēmas izveidi” 4.punkts paredz jautājumu par papildu valsts budžeta līdzekļu, tai skaitā jaunās Valsts kadastra informācijas sistēmas izstrādei, piešķiršanu Tieslietu ministrijai izskatīt Ministru kabinetā, sagatavojot attiecīgo gadu likumprojektus par vidēja termiņa budžeta ietvaru un likumprojektus par valsts budžetu kārtējam gadam.  Ja minētais finansējums netiks piešķirts un jaunā Valsts kadastra informācijas sistēma netiks izstrādāta, tad arī būvju klasifikāciju, kurai ir paredzēts stāties spēkā 2021.gada 1.janvārī, nevarēs piemērot un tās spēkā stāšanās termiņu būs nepieciešams pagarināt. | |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Būvju īpašnieki un tiesiskie valdītāji. |
| 2. | Tiesiskā regulējuma ietekme uz tautsaimniecību un administratīvo slogu | | Izmaiņas būvju klasifikācijā netiešā veidā ietekmē būvju īpašniekus un tiesiskos valdītājos, jo būvju klasifikāciju ņem vērā būvju kadastrālajā vērtēšanā, ko savukārt izmanto nekustamā īpašuma nodokļa aprēķināšanā.  Tā kā kadastrālo vērtību bāzi apstiprina reizi divos gados, tad nav iespējams precīzi prognozēt izmaiņu ietekmi uz būvju īpašniekiem un tiesiskiem valdītājiem 2021.gada 1.janvārī.  Ja par pamatu secinājumiem izmanto kadastrālo vērtību bāzi 2016.gadam, tad var pieņemt, ka izmaiņu rezultātā būvju īpašnieku un tiesisko valdītāju nekustamā īpašuma nodoklis būtiski nemainīsies, izņemot izmaiņas varētu skart izglītojamo un strādnieku dienesta viesnīcu (uz šo brīdi aptuveni 140 ēkas) un degvielas uzpildes staciju nojumju (uz šo brīdi aptuveni 270 būves) īpašniekus un tiesiskos valdītājus.  Šobrīd dienesta viesnīcas tiek klasificētas kā viesnīcu ēkas (kods 1211), bet no 2021.gada 1.janvāra tās tiks klasificētas kā dažādu sociālo grupu kopdzīvojamās mājas (kods 1130),  attiecīgi nekustamā īpašuma nodoklis to īpašniekiem un tiesiskajiem valdītājiem varētu nelielā apmērā samazināties.  Savukārt degvielas uzpildes staciju nojumes šobrīd tiek klasificētas kā palīgēkas (kods 1274), bet no 2021.gada 1.janvāra tās tiks klasificētas kā tirdzniecības ēkas (kods 1230), attiecīgi nekustamā īpašuma nodoklis to īpašniekiem un tiesiskajiem valdītājiem varētu ievērojami paaugstināties. |
| 3. | Administratīvo izmaksu monetārs novērtējums | | Projekts šo jomu neskar. |
| 4. | Cita informācija | | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ministru kabineta 2012.gada 10.aprīļa Nr.263 noteikumos “Kadastra objekta reģistrācijas un kadastra datu aktualizācijas noteikumi” jāveic grozījumi – jānosaka būvju pazīmes atbilstoši būves tehniskiem datiem un gadījumus būvju pazīmju reģistrācijai vai dzēšanai. Minētās pazīmes nepieciešams iestrādāt jaunajā Valsts kadastra informācijas sistēmā. Grozījumi minētajos noteikumos izstrādājami līdz ar jaunās Valsts kadastra informācijas sistēmas izveidi un ieviešanu – tiem jāstājas spēkā 2021.gada 1.janvārī.  Vienlaicīgi līdz 2021.gada 1.janvārim būs jāizdara grozījumi arī Ministru kabineta 2012.gada 10.janvāra noteikumos Nr.48 “Būvju kadastrālās uzmērīšanas noteikumi” un Ministru kabineta 2006.gada 18.aprīļa noteikumos Nr.305 “Kadastrālās vērtēšanas noteikumi”, kuros ir atsauces uz būvju klasifikācijā noteiktajiem tipiem. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | CC būvju klasifikācijā, ko 1997.gadā izstrādājis Eiropas Savienības Statistikas birojs (EUROSTAT), ir noteikta būvju klasifikācija ar detalizācijas pakāpi līdz kodam ar 4 zīmēm. Latvija būvju klasifikāciju pamatā ir pārņēmusi no Eiropas Savienības Statistikas biroja būvju klasifikācijas, bet projektā kadastrālās vērtēšanas vajadzībām turpina būves klasificēt detalizētāk (līdz kodam ar 8 zīmēm līdz 2020.gada 31.decembrim un no 2021.gada 1.janvāra – ar 6 zīmēm). Būvju detalizētāka klasificēšana nodrošina klasifikācijas izmantošanu gan būvju kadastrālajai vērtēšanai, gan augstāka līmeņa klasifikācijas pozīciju detalizētāku skaidrošanu. |

|  |  |  |  |  |  |
| --- | --- | --- | --- | --- | --- |
| **1.tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | Projekts šo jomu neskar. | | | | |
| A | B | | C | | D |
| Projekts šo jomu neskar. | Projekts šo jomu neskar. | | Projekts šo jomu neskar. | | Projekts šo jomu neskar. |
|  |  | |  | |  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | | | |
| Cita informācija | Nav. | | | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | | Projekts šo jomu neskar. | | | |
| A | | B | | C | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | Projekts šo jomu neskar. | | Projekts šo jomu neskar. | |
| Iekļauj informāciju atbilstoši instrukcijas 58.1.apakšpunktā noteiktajam | | Projekts šo jomu neskar. | | Projekts šo jomu neskar. | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | Projekts šo jomu neskar. | | | |
| Cita informācija | | Nav. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projektu tiks ievietota Valsts zemes dienesta, Tieslietu ministrijas un Valsts kancelejas tīmekļa vietnēs. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1apakšpunktam jebkura privātpersona varēs līdzdarboties projekta izstrādē, rakstiski sniedzot viedokli par projektu tā izstrādes stadijā. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts zemes dienests, pašvaldību būvvaldes, arhitekti, Būvniecības valsts kontroles birojs, Centrālās statistikas pārvalde, Ekonomikas, Aizsardzības, Ārlietu, Finanšu, Iekšlietu, Izglītības un zinātnes, Kultūras, Labklājības, Satiksmes, Tieslietu, Vides aizsardzības un reģionālās attīstības, Veselības un Zemkopības ministriju institūcijas, kuras savā darbā izmanto vai izmantos Nekustamā īpašuma valsts kadastra informācijas sistēmā reģistrēto ēkas galveno lietošanas veidu vai telpu grupas lietošanas veidu. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas III sadaļa – projekts šo jomu neskar.

Iesniedzējs:

Tieslietu ministrijas

valsts sekretārs Raivis Kronbergs

04.04.2016. 17:46

3215

U.Svilpe

67038468, uldis.svilpe@vzd.gov.lv